Sewe in hof oor aanlyn-vlerksleep bedrogArgieffoto ŉ Suid-Afrikaanse vrou en vyf Nigeriërs het Vrydag in ŉ hof in Kaapstad verskyn op aanklag dat hul betrokke was by ŉ aanlynvlerksleep-slenter. Die beskuldigdes het voor landdros N Booi in die Kaapstadse distrikshof verskyn wat, op versoek van die staatsaanklaer, beslis het dat hulle in aanhouding oorgedra moet word na die landdroshof in Pretoria-Noord. Nonhlanhla Mda (31) en die Nigeriërs, Nicholas Ebbone Okonji (ouderdom nie aangedui nie), Emmanuel Ogagarho Adiebrefe (36), Franklin Meje Bagogum (32), Emmanuel Oluwagbenga Adu (46) en Imovdu Imomkhe Abraham (ouderdom nie aangedui nie), is Donderdag in hegtenis geneem. Mda en haar man is by hul huis in Burgundy Estate in hegtenis geneem en vier mans is by ŉ woonstel in Summer Greens in hegtenis geneem. Die klagstaat het nie aangedui wie van die vyf mans Mda se eggenoot is nie. Volgens die Suid-Afrikaanse Polisiediens het die inhegtenisnemings gevolg ná ŉ ondersoek oor ŉ aanlynvlerksleep-slenter wat niksvermoedende vroue teiken en beroof. Maroela Media het vroeër berig die polisie het gesê daar is reeds sewe slagoffers. Hulle is gesamentlik uit bykans R400 000 bedrieg. Die verdagtes het na bewering vals profiele op aanlynverksleep-webwerwe geskep om vroue te lok. Die verdagtes het met die slagoffers gesels voordat hulle met verskillende scenario’s vorendag gekom het waartydens hulle die vroue versoek het om geld oor te plaas na bankrekeninge wat deur die verdagtes voorsien is. Mda, wat na bewering die geld ontvang het van die transaksies, het R50 000 kontant by haar gehad toe sy in hegtenis geneem is. Die verdagtes sal op 15 Julie in die landdroshof in Pretoria-Noord verskyn. Alle vroue wat slagoffers van aanlynvlerksleepslenters was, word aangemoedig om na vore te kom sodat hulle sake ook ondersoek kan word.